Traperița Erika Isac a arătat, joi, în premieră, o nouă melodie despre care publicul se așteaptă să fie cel puțin la fel de controversată ca piesa care a consacrat-o pe tânără, "Macarena".
Noua sa melodie, pe care o va lansa vineri, 8 martie, abordează subiectul politicii, fiind intitualtă "Femei în Parlament".
"Femei în Parlament" continuă mesajul "Macarena", spune artista, și a fost lansată în cadrul unei conferințe de presă susținută în ajunul Zilei Femeii celebrată la 8 martie.
"Bineînțeles că încurajez tinerii să meargă la vot. Mi se pare că populația tânără din România contează foarte mult și deciziile noastre contează foarte mult. Ne luptăm, până la urmă, pentru viitorul nostru în momentul în care ieșim la vot. Personal am ieșit la vot de când am făcut 18, cred că aproape de fiecare dată când a fost cazul.
Încurajez tinerii să iasă la vot. Este super important, este pentru tine ca individ în primul rând să faci asta. Încurajez, de asemenea, tinerii să se implice și în politică, să fie mai informați", a declarat Erika Isac într-o conferință, potrivit G4Media.
Artista spune că deși tinerii sunt mai deconectați de la actualitatea politică, este important să fie la curent cu ceea ce se întâmplă în jurul lor.
"Tinerii sunt un pic deconectați de partea asta politică în general, mai mult este pentru oamenii cumva mai maturi. Încurajez tinerii să facă asta. Mă încurajez și pe mine zilnic, nu vă gândiți că eu sunt super la curent cu tot ce se întâmplă, dar mi se pare o parte foarte, foarte importantă pentru că în joc e viața ta", a mai declarat Erika Isac.
Sursa: Tabu.RO